**Informatīvais ziņojums**

**“Par “Atvērts pēc noklusējuma” principa ieviešanu”**

1. **Ievads**

[Latvijas atvērto datu stratēģija](http://tap.mk.gov.lv/lv/mk/tap/?pid=40472319) (turpmāk – stratēģija) paredz valsts pārvaldē ieviest “atvērts pēc noklusējuma”[[1]](#footnote-2) principu. Stratēģija izstrādāta, balstoties uz [Valdības rīcības plānā](https://likumi.lv/ta/id/306691-par-valdibas-ricibas-planu-deklaracijas-par-artura-krisjana-karina-vadita-ministru-kabineta-iecereto-darbibu-istenosanai) Deklarācijas par Artura Krišjāņa Kariņa vadītā Ministru kabineta iecerēto darbību īstenošanai noteikto prioritāti Nr. 245 – “ieviesīsim datu atvērtības principu – atvērts ir viss, izņēmumi ir jāpamato”.

Saskaņā ar [Latvijas valsts pārvaldes vērtības un ētikas principiem](https://www.mk.gov.lv/lv/content/valsts-parvaldes-vertibas-un-etikas-principi), viena no valsts vērtībām ir tāda valsts pārvalde, kas ir **atklāta un sabiedrībai pieejama**. Valsts apzinās un atbalsta to, ka sabiedrībai nepieciešama informācija par valsts pārvaldes darbu un pakalpojumiem viegli pieejamā un saprotamā veidā.

Pieejami dati dod sabiedrībai iespēju tos analizēt, veidot jaunus uz datiem balstītus produktus, pakalpojumus un pētījumus, kā arī iesaistīties valsts pārvaldības procesu uzlabošanā, veicinot uzticēšanos.

Publiskajā sektorā notiekošie datu apstrādes procesi rada lielu daudzumu informācijas, kas tiek uzkrāta datu veidā, piemēram, meteoroloģiskie dati, digitālās kartes, reģistri, statistika u.c. Datu pieejamība ne tikai sekmē uz datiem balstītu pakalpojumu un produktu izveidi, bet arī veicina efektīvākus valsts un privātā sektora pakalpojumus, nodrošina to kvalitāti un atbalsta datos balstītu lēmumu pieņemšanu. Dati ir būtiska digitālās ekonomikas sastāvdaļa, kas sekmē tās izaugsmi.

“Atvērts pēc noklusējuma” princips ir atklātas un pieejamas valsts pārvaldes pamatā, tā īstenošana nozīmē organizēt valsts pārvaldes darbu tā, lai visa informācija, kura netiek īpaši aizsargāta[[2]](#footnote-3) ir pieejama sabiedrībai ērtā veidā. Princips attiecas uz elektroniski uzkrāto informāciju un tām iestādēm un organizācijām, kas īsteno pārvaldes funkcijas un uzdevumus.

Viens no principa “atvērts pēc noklusējuma” pamatelementiem ir pienākums publicēt valsts pārvaldes iestāžu rīcībā esošos datus mašīnlasāmā formātā, kurā tos ir iespējams ērti apstrādāt ar datoru, piekļūt atsevišķiem datu elementiem un modificēt tos. Datiem ir jābūt publicētiem pilnībā un lejupielādējamiem bez maksas.

Atsevišķos gadījumos normatīvie akti nosaka kārtību, kur neaizsargājamu datu nodošana privātajam sektoram ir maksas pakalpojums. Informācijas izsniegšanā uzsākot pāreju no maksas pakalpojumiem uz principu “atvērts pēc noklusējuma”, ir būtiski ievākt un apkopot informāciju par iestāžu maksas pakalpojumiem, lai turpmāk atrastu alternatīvus finansējuma avotus datu atklātības nodrošināšanai.

Princips “atvērts pēc noklusējuma” ir viens no Eiropas Parlamenta un Padomes 2019. gada 20. jūnija Direktīvas (ES) 2019/1024 [par atvērtajiem datiem un publiskā sektora informācijas atkalizmantošanu](https://eur-lex.europa.eu/legal-content/LV/TXT/?qid=1572337629116&uri=CELEX:32019L1024) (turpmāk – Direktīva) ieviešanas mērķiem. Direktīva paredz dalībvalstīm atvērt augstvērtīgas datu kopas.

Lai ieviestu principu “atvērts pēc noklusējuma”, nepieciešams izvērtēt katras publiskās iestādes rīcībā esošo nepublicēto sabiedrībai noderīgo informāciju, kas atbilst atvērto datu pazīmēm un izveidot tās publicēšanas plānu.

Lai sasniegtu šo mērķi, Vides aizsardzības un reģionālās attīstības ministrija (turpmāk – VARAM) izveidoja aptauju, apkopojot informāciju par iestāžu rīcībā esošajām datu kopām, kuras vēl nav publicētas atvērto datu veidā (turpmāk – aptauja).

Lai izvērtētu datu kopu publicēšanas samērīgumu, aptaujas rezultātā iegūtais datu kopu saraksts tika nosūtīts Latvijas Atvērto tehnoloģiju asociācijai, Latvijas Informācijas un komunikācijas tehnoloģijas asociācijai, Latvijas Tirdzniecības un rūpniecības kamerai, kas izvēlējās augstvērtīgās un prioritāri publicējamās datu kopas ( pielikums “Atvēršanai piemēroto datu kopu saraksts”).

Šī informatīvā ziņojuma un Ministru kabineta sēdes protokollēmuma projekta mērķis ir apkopot pieprasījumam atbilstošus iestāžu datu atvēršanas plānus un noteikt tālākās darbības datu atvēršanai.

1. **Atvērto datu publicēšanas labākā prakse**

Ministru kabineta 2020. gada 14. jūlija noteikumu Nr. 445 “Kārtība, kādā iestādes ievieto informāciju internetā” 28.punkts nosaka iestāžu atvērtos datus publicēt Latvijas Atvērto datu portālā [data.gov.lv](https://data.gov.lv) (turpmāk – portāls). Portāls tika izveidots 2017. gadā, 2021. gada jūnijā portālā jau atrodamas 490 datu kopas.

Portāla aktīvākie datu publicētāji ir iestādes, kurās ir ieviests “atvērts pēc noklusējuma princips”, piemēram, Centrālā statistikas pārvalde, Valsts reģionālās attīstības aģentūra, Iepirkumu uzraudzības birojs — procesi šajās iestādēs pārveidoti tā, ka visi dati, kas nav aizsargājami, tiek publicēti atvērto datu veidā vai to publicēšana iekļauta iestādes datu publicēšanas plānā. Labu atvērto datu publicēšanas praksi nodrošina arī Latvijas Republikas Uzņēmumu reģistrs, Pilsonības un migrācijas lietu pārvalde, AS “Latvijas valsts meži”, Kultūras informācijas sistēmu centrs, Slimību profilakses un kontroles centrs, Nacionālais veselības dienests u.c. iestādes, kuras datus publicē automatizēti un atbilstoši portālā lietotajiem standartiem.

Portālu dienā apmeklē vidēji 600 – 700 lietotāju, 2020. gada otrajā ceturksnī apmeklētākās datu kopas portālā bija Slimību profilakses un kontroles centra datu kopas par COVID-19 izmeklējumiem un izplatību, 2021. gadā – Nacionālā veselības dienesta datu kopas par COVID-19 vakcināciju.

VARAM publicētajās [Vadlīnijās “atvērts pēc noklusējuma” principa ieviešanai](https://data.gov.lv/lv/publicetajiem) (turpmāk – Vadlīnijas) norādīts, ka atbilstoši labākajai atvērto datu praksei, datus ir ieteicams:

1) publicēt standartizētā atvērtā mašīnlasāmā formātā (CSV, JSON, XML u.c.) vai ar programmsaskarņu (API) palīdzību;

2) datu publicēšanu portālā veikt automatizēti, izmantojot API vai [portāla datu publicēšanas rīku](https://data.gov.lv/lv/ckancli);

3) datos iekļaut vienotus identifikatorus (URI), kas tos sasaista ar citiem datiem.

Jo mazāk tiek ievēroti iepriekšminētie principi, jo augstāka iespējamība, ka publicētie dati var nebūt kvalitatīvi vai netiek atjaunoti regulāri. Lai padarītu atvērto datu publicēšanu uzticamu, regulāru un maksimāli novērstu cilvēciskās kļūdas iespējamību, atvērto datu publicēšanā vairāk jāizmanto: 1) vienoti standarti; 2) automatizēta publicēšana; 3) datu savietojamība un sasaistes iespējas.

1. **Augstvērtīgu atvērto datu kopu noteikšana**

Vadlīnijas nosaka šādas **augstvērtīgu** atvērto datu kopu pazīmes:

1. dati ir pieprasīti — pēc attiecīgās datu kopas no sabiedrības tiek saņemti regulāri pieprasījumi;
2. dati ir pieejami iespējami tuvi reāllaikam *(realtime)*;
3. dati ir kādā no jomām, kas Latvijas vai Eiropas Savienības mērogā noteiktas par augstvērtīgām:
	1. Direktīvas Augstvērtīgu datu kopu tematisko kategoriju saraksts ar prioritārai atvēršanai paredzēto datu kopu piemēriem:

1) ģeotelpisko datu kopas, piemēram, administratīvās robežas, administratīvo vienību nosaukumi, adreses, ēkas, kadastra vienības;

2) zemes novērošana un vide, piemēram, INSPIRE[[3]](#footnote-4) datu tēmas;

3) meteoroloģijas datu kopas, piemēram, laika prognozes un operatīvā informācija, klimats (t.sk. validēti novērojumi), radaru dati, digitālā *(numerical)* laika prognozēšanas modeļa dati, laikapstākļu brīdinājumi;

4) statistika, piemēram, demogrāfija, darbaspēka tirgus, iekšzemes kopprodukts;

5) uzņēmumi un uzņēmumu īpašumtiesības, piemēram, pamatinformācija, uzņēmumu dokumenti un pārskati, īpašumtiesības;

6) mobilitāte, piemēram, autoceļu, dzelzceļu, ūdens un gaisa satiksmes informācija.

* 1. [Eiropas datu stratēģija](https://ec.europa.eu/info/strategy/priorities-2019-2024/europe-fit-digital-age/european-data-strategy_lv) un tajā noteiktās datu telpas
	2. Informatīvajos ziņojumos par prioritāri atveramajām datu kopām iekļautās datu kopas, kas definētas kopā ar informācijas un komunikāciju tehnoloģiju nozari pārstāvošajām asociācijām;
	3. [Atvērtās pārvaldības partnerības rīcības plānā](https://mk.gov.lv/lv/content/atverta-parvaldiba) noteiktās datu kopas un jomas, kas veicina valsts pārvaldes caurspīdīgumu un korupcijas apkarošanu.

Vienlaikus atvērtie dati var būt jebkuri neaizsargājami dati, kas atbilst atvērto datu pazīmēm:

1. dati, kas var būt noderīgi sabiedrībai;
2. dati, kas ir aktuāli un strukturēti;
3. dati, kas satur iespējami pilnīgu informāciju par objektiem noteiktā nozarē, teritorijā (valsts, pašvaldības u.c.).

**Plānojot datu atvēršanu atbilstoši “atvērts pēc noklusējuma” principam, sākotnēji ir jāatver augstvērtīgākās datu kopas, kuras var būt pieprasītas un noderīgas sabiedrībai.** Analizējot savus datus, katrai iestādei ir jāvērtē sabiedrības pieprasījums pēc datiem, kā arī citi iepriekšminētie kritēriji.

Lai koordinētu atvēro datu kopu pieprasījumu un piedāvājumu, var izmantot portālu, kur šobrīd ir pieejams [rīks datu kopu atvēršanas ieteikšanai](https://data.gov.lv/lv/iesaki-datu-kopu), kam ir informatīva nozīme. Attīstot portālu uz esošā rīka bāzes, tiks izveidots publisks saraksts, kurā centralizēti uzturēt atvēršanai ieteiktās un atvēršanai piedāvātās datu kopas, attiecīgi norādot to atbilstību augstvērtīgu datu kopu kritērijiem, iestādes piedāvāto atvēršanas termiņu, kā arī pieprasījumu. Sākotnējais saraksts tiks veidots ņemot vērā aptaujas rezultātus un iepriekšminētajos kritērijos minētās datu kopu pazīmes.

1. **Atvērtās pārvaldības partnerības ietvaros identificēto datu kopu atvēršana**

Latvijas ceturtajā nacionālajā atvērtās pārvaldības rīcības plānā 2020. – 2021. gadam iekļautā otrā apņemšanās paredz informācijas atklātībai nozīmīgu datu kopu atvēršanu (sākotnēji izvērtējot un izveidojot rekomendācijas datu kopu atvēršanai). Ņemot vērā, ka šī ziņojuma un Ministru kabineta protokollēmuma mērķis ir apkopot pieprasījumam atbilstošus iestāžu datu atvēršanas plānus, turpmāk iekļauts atvērtās pārvaldības rīcības plānā paredzētais izvērtējums un datu atvēršanas plāns.

|  |  |  |
| --- | --- | --- |
| Datu kopa | Rekomendācija  | Atvēršanas statuss |
| **Nomaksātie nodokļi** | Datu kopa izvērtēta un to plānots publicēt Latvijas Atvērto datu portālā. Informācijā par nodokļu maksātāju (komersantu) taksācijas gadā samaksāto Valsts ieņēmumu dienesta administrēto nodokļu kopsummu katru gadu līdz 1. aprīlim tiek automātiski aktualizēta saskaņā ar likuma “Par nodokļiem un nodevām” 18.panta 81 punktā noteikto. | Plānots publicēt līdz 31.12.2021. |
| **Valsts amatpersonu deklarācijas** | Datu kopa izvērtēta un to plānots publicēt Latvijas Atvērto datu portālā.Veicot datu kopu plašākas atvēršanas iespēju sākotnējo izvērtējumu, konstatēts, ka, lai nodrošinātu pieejamību atvērtiem datiem - valsts amatpersonu deklarāciju publiskojamām daļām - nepieciešams veikt grozījumus likumā “Par interešu konflikta novēšanu valsts amatpersonu darbībā”. Savukārt pēc likuma grozījumu stāšanās spēkā, kas noteiktu datu kopu atvēršanu, vēl jāparedz pusgads, lai to tehniski nodrošinātu. | Datu atvēršana iespējama pēc grozījumiem likumā “Par interešu konflikta novēšanu valsts amatpersonu darbībā”. |
| **Politisko partiju finanses** | Korupcijas novēršanas un apkarošanas birojs ir izvērtējis ievadīto un publiskojamo datu nodrošināšanu atvērto datu formātā. Tika sagatavots iepirkums “Par elektroniskās datu ievades sistēmas izstrādi un ieviešanu”, kā rezultātā tiks nodrošināts atlasītu datu eksports *Excel, CSV* formātos (pēc partijas, pēc personas, pēc laika perioda u.c.), par politisko organizāciju (partiju) dāvinājumiem un ziedojumiem, politisko organizāciju (partiju) deklarācijām un politisko organizāciju (partiju) biedru naudu un iestāšanās naudu. | 31.12.2021. |
| **Valsts budžeta izdevumu maksājumi** | Valsts budžeta izdevumu maksājumu datu kopas atvēršanai jāizstrādā normatīvais regulējums, kas precīzi definē, cik regulāri un kādā apjomā jāveic informācijas publicēšana, t.sk. izņēmumi un ierobežojumi saistībā ar datu aizsardzības prasībām saskaņā ar Maksājumu pakalpojumu un elektroniskās naudas likumu, Fizisko personu datu apstrādes likumu, Vispārīgo datu aizsardzības regulu[[4]](#footnote-5) un pārējiem maksājumu un budžeta izpildes jomu regulējošiem normatīvajiem aktiem.  | 31.12.2021. |
| **Valsts pārvaldes iestāžu budžeta izpildes informācija** | Valsts budžeta izpilde pa iestādēm, budžeta programmām/apakšprogrammām un klasifikācijas kodiem – reizi mēnesī; periods - no gada sākuma līdz pārskata perioda pēdējai darba dienai (sākot ar 2020. gada novembri). Datu kopa satur nekonsolidētu valsts pamatbudžeta un valsts speciālā budžeta finansēšanas plānu pārskata gadam (ar izmaiņām), budžeta izpildi pārskata periodā sadalījumā pa iestādēm, gadskārtējā valsts budžeta likumā apstiprinātām programmām un apakšprogrammām un pilnā budžetu ieņēmumu, izdevumu ekonomiskās un finansēšanas klasifikāciju kodu griezumā atbilstoši Valsts kases valsts budžeta informācijas sistēmā reģistrētajiem datiem.“Pašvaldību saistību apmērs” – reizi gadā. Pašvaldību saistību (aizņēmumi, galvojumi un citas ilgtermiņa saistības) pamatsummu un procentu maksājumi atbilstoši noslēgtajiem līgumiem un saistību procentuālais īpatsvars plānotajos pašvaldības ieņēmumos *(plānotie ieņēmumi bez transferta ieņēmumiem no valsts budžeta noteiktam mērķim (izņemot klimata pārmaiņu finanšu instrumenta finansējumu) un bez iemaksām pašvaldību finanšu izlīdzināšanas fondā saimnieciskajā gadā.)*. Informācija uzrādīta atbilstoši pašvaldību iesniegtajiem mēneša pārskatiem par periodu janvāris – decembris (sākot ar 2009. gadu).  | Dati ir publicēti. <https://data.gov.lv/dati/lv/dataset/pasvaldibu-saistibu-apmers>  |
| **Tiesu un tiesnešu darbs**  | Tiesu administrācijai ir izveidots atvērto datu portāls dati.ta.gov.lv. Portālā ir apkopota informācija no tiesu darbības uzskaites un reģistra sistēmām savietojot tos analītiskos pārskatos un atskaitēs tādā veidā nodrošinot informāciju par tiesu un tiesnešu darba rezultātiem, rādītājiem, tendencēm u.c. | Dati ir publicēti. |
| **Iepirkumu sūdzības un pārkāpumi** | Lai veicinātu sabiedrības informētību publisko iepirkumu jomā un uzlabotu informācijas pieejamību, Iepirkumu uzraudzības biroja tīmekļvietnē un Latvijas Atvērto datu portālā ir nodrošināta statistiskās informācijas publicēšana par iepirkumu darbību pārkāpumiem piemērotajiem administratīvajiem sodiem, t. sk. par administratīvo pārkāpumu lietvedību un resorisko pārbaužu skaitu kopā, to uzsākšanas pamatiem, pieņemtajiem lēmumu veidiem, piemērotajiem soda veidiem un konstatētajiem administratīvajiem pārkāpumiem, izdalot tos pēc Latvijas Administratīvo pārkāpumu kodeksa pantiem.*Skatīt:* [*https://www.iub.gov.lv/lv/administrativo-parkapumu-statistika*](https://www.iub.gov.lv/lv/administrativo-parkapumu-statistika)[*https://data.gov.lv/dati/lv/dataset/administrativo-parkapumu-statistika*](https://data.gov.lv/dati/lv/dataset/administrativo-parkapumu-statistika)IUB turpina darbu pie datu atvēršanas par iesniegumiem par iepirkuma procedūru pārkāpumiem, kas plānota 2021. gadā. | 31.12.2021. |
| **Ārstniecības iestāžu un ārstu darbs** | Izvērtēti un publicēti aktuālie dati par COVID-19 vakcinācijām un ārstniecības iestāžu darbu. | Dati ir publicēti. |
| **Izglītības jomas dati** | Dati ir izvērtēti. | Dati ir publicēti Latvijas Atvērto datu portālā<https://data.gov.lv/dati/lv/organization/izglitibas-un-zinatnes-ministrija> |
| **Cilvēkresursi un atlīdzība** **valsts pārvaldē (AUS dati)** | Ir identificētas vairākas potenciālas datu kopas publicēšanai Latvijas Atvērto datu portālā, šobrīd tiek saskaņos saturs institūcijas iekšienē. Citas datu kopas paredzēts izvērtēt sadarbībā ar VARAM. | 31.12.2021. |

1. **Aptaujas rezultāti un atveramo datu kopu saraksts**

2020. gada martā [aptauja](https://ec.europa.eu/eusurvey/runner/atvertiedati) tika nosūtīta visām ministrijām, padotības iestādēm, valsts kapitālsabiedrībām un citām iestādēm.

Aptaujā tika aicināts iesniegt pārskatu, kura mērķis ir apkopot iestādes rīcībā esošās sabiedrībai noderīgās datu kopas, kuras šobrīd nav publicētas (neiekļaujot kopas, kuras šobrīd ir [publicētas portālā](https://data.gov.lv/dati/lv/dataset) vai, kuras plānots publicēt Eiropas Reģionālā attīstības fonda [projektu ietvaros](https://data.gov.lv/dati/lv/dataset/eraf)).

Aptaujā tika analizētas 94 iestādes, t.sk. lielāko valsts reģistru turētāji, 60 iestāžu rīcībā tika identificēti potenciāli publicējami atvērtie dati.

No aptaujā atklāto datu kopu saraksta datu izmantotāji noLatvijas Atvērto tehnoloģiju asociācijas, Latvijas Informācijas un komunikācijas tehnoloģijas asociācijas un Latvijas Tirdzniecības un rūpniecības kameras izvēlējās **augstvērtīgās datu kopas, kuru atvēršana būtu nepieciešama, lai veidotu jaunus, uz datiem balstītus pētījumus, produktus un pakalpojumus (**skat. pielikumu “Atvēršanai piemēroto datu kopu saraksts”).

1. **Maksas pakalpojumi, kas nodrošina datu izsniegšanu elektroniskā veidā**

Valsts kontroles 2017. gada revīzijas ziņojumā “Vai valsts pārvalde efektīvi rīkojas ar uzkrāto informāciju?”, Valsts kontrole aicina VARAM vērtēt un noteikt prioritāri atveramās datu kopas valsts pārvaldē un risināt bezmaksas piekļuvi valsts pārvaldē uzkrātajai informācijai. Minētajā ziņojumā konstatēts, ka būtisks šķērslis datu apmaiņai ir samaksas jautājums. Lai gan pamatā informācijas apmaiņa starp valsts pārvaldes iestādēm notiek bez maksas, tomēr ir izņēmuma gadījumi, kas tiek pamatoti ar šo iestāžu finansēšanu ne tikai no valsts budžeta līdzekļiem, bet arī no maksas pakalpojumu un valsts nodevu ieņēmumiem, tostarp par vienkāršu ieskatīšanos reģistros. Lai risinātu minētās problēmas, šī ziņojuma ietvaros tiek piedāvāts izveidot ikgadēju “soli pa solim” pieeju – iegūt ar sociālajiem partneriem un akadēmisko vidi saskaņotu, pieprasījumam atbilstošu prioritāri atveramo datu kopu sarakstu, kurā iekļauj:

1) datu kopas, kuras var publicēt bez papildu līdzekļu piesaistes;

2) datu kopas, kuru izsniegšana šobrīd ir maksas pakalpojums ar uzdevumu atbildīgajām ministrijām pieprasīt papildu līdzekļus datu kopu atvēršanai vai atrast modeli kā izdevumus kompensēt ministriju budžeta ietvaros. Savukārt “Digitālās transformācijas pamatnostādnes 2021.-2027. gadam” iekļauts uzdevums: “Nodrošināt sabiedrībai būtisko datu kopu atvēršanu, ieviešot sistēmisku pieeju par maksu pieejamo datu finansēšanas kārtības pārskatīšanai.”

Aptaujā tika iekļauta atsevišķa sadaļa, lai aprakstītu tos maksas pakalpojumus, kas nodrošina datu izsniegšanu elektroniskā veidā. Tika analizēti maksas pakalpojumi, kuros:

1) ir noteikta samaksa par vispārpieejamu informāciju;

2) datu izsniegšana iespējama masveidā (nevis individuāli veidoti pārskati).

2021. gadā konstatētas augstvērtīgas datu kopas, kuras tiek uzturētas par ieņēmumiem no maksas pakalpojumu sniegšanas:

|  |  |  |  |
| --- | --- | --- | --- |
| **Iestāde** | **Datu kopa** | **Pakalpojuma vai sistēmas izmaksas (EUR)** | **Piezīmes** |
| Valsts zemes dienests | Adresācijas objekti un administratīvās robežas | 86 905 | Vispieprasītākā augstvērtīgā datu kopa. |
| Augstas detalizācijas topogrāfiskā informācija | 101 943 | Atvēršana iespējama saskaņā ar drošības prasībām |
| Vispārpieejami kadastra informācijas sistēmas dati | 1 819 278 | Atvēršana iespējama saskaņā ar drošības prasībām |
| Latvijas Vides, ģeoloģijas un meteoroloģijas centrs | Laika ziņas | 450 000 EUR/gadā | Datu kopas ietvars tīmekļvietnē: <https://videscentrs.lvgmc.lv/>  |
| Operatīvā informācija | Datu kopas ietvars tīmekļvietnē: <https://www.meteo.lv/meteorologijas-operativa-informacija> |

No uzskaitītajām datu kopām, datu kopai “Adresācijas objekti un administratīvās robežas” ir vairākkārt analizēti datu kopas atvēršanas ieguvumi un, gan valsts pārvalde, gan nevalstiskais sektors ir vienojušies, ka šīs datu kopas atvēršana ir prioritāra un būtu veicama pēc iespējas drīzāk.

Par pārējām uzskaitītajām datu kopām ir jāveic papildu izpēte, lai precīzi noteiktu datu atvēršanas izmaksas, jo ieņēmumi no maksas pakalpojuma sniegšanas ne vienmēr detalizēti atspoguļo datu kopas uzturēšanas un atvēršanas izmaksas. Vienlaikus ir jāizvērtē iespēja abu iestāžu – Valsts zemes dienesta un Latvijas Vides, ģeoloģijas un meteoroloģijas finansējuma modeļa maiņai, nosakot scenārijus, kā iestādes var pārveidot procesus, lai vispārpieejamas informācijas izsniegšana notiktu atvēro datu veidā, savukārt negūto ieņēmumu daļa tiktu kompensēta no valsts budžeta.

1. **Noslēguma jautājumi**

Lai veiksmīgi ieviestu principu “atvērts pēc noklusējuma”, ir jāturpina prioritāri atveramo datu kopu sarakstu veidošana un atvēršanas termiņu noteikšana. Lai šis process notiktu atklāti un sabiedrībai pieejami, ziņojums piedāvā turpmāk prioritāri atveramo datu kopu sarakstu uzturēt portālā, nosakot VARAM atbildību par saraksta apkopošanu, bet datu publicētājiem pienākumu sniegt informāciju VARAM un publicēt datu kopas noteiktajos termiņos. Publiska saraksta pieejamība dos iespēju sabiedrībai ne tikai redzēt iestāžu datu atvēršanas plānus, bet arī iesaistīties, sniedzot informāciju par to cik būtiska un prioritāra ir atsevišķu datu kopu pieejamība atvērto datu veidā.

Informatīvā ziņojuma izstrādes gaitā tika aktualizēti vairāki jautājumi, kas nav tieši saistīti ar konkrētu datu kopu atvēršanu, bet ir būtiski, lai datu atvēršana un atkalizmantošana notiktu atbilstoši mūsdienīgas valsts pārvaldes labākajai praksei. Lai turpmāk dati tiktu sniegti sabiedrībai ātri un efektīvi, ir nepieciešams:

1. Uzlabot datu publicēšanas tehnisko risinājumu. Šobrīd portāls ir piemērots atvērto datu standartam atbilstošu failu publicēšanai, bet nenodrošina strauji mainīgu un stabilu reāllaika vai lielapjoma datu publicēšanu. Plānojot turpmāko valsts pārvaldes datu izplatīšanas risinājumus, jāņem vērā lietotāju vajadzības atvērtos datus integrēt ātrdarbīgos risinājumos, kur nepieciešama augstākā līmeņa datu atjaunošana un pieejamība. Līdz ar to VARAM plānotajā Datu izplatīšanas un pārvaldības platformā (turpmāk - DAGR), kas nodrošinās automātisku sasaisti var valsts reģistriem, ir jāiekļauj atvērto datu publicēšanas scenārijs, kā arī jānodrošina DAGR pieejamo atvērto datu attēlošana portālā, paralēli portālā jau esošajam datu katalogam.
2. Paralēli atvēro datu pieejamībai ir jānodrošina arī tādu datu pieejamība, kurus valsts pārvalde var nodrošināt bez maksas, bet kuru aizsardzību nosaka normatīvie akti. Šāda veida datu izplatīšanai var izmantot DAGR, tehniski īstenojot divus nepieciešamos piekļuves scenārijus: 1) datiem var piekļūt tikai autentificēti lietotāji, kuri piekrīt ievērot datu aizsardzības jomā noteiktās prasības; 2) datiem var piekļūt tikai autentificēti lietotāji, kuri piekrīt ievērot datu aizsardzības jomā noteiktās prasības un pēc datu pieprasīšanas datu pārzinis vai iestāde, kas pārvalda piekļuvi datiem, sniedz atļauju datus atkalizmantot.
3. Sabiedrībai noderīgu augstvērtīgu privātā sektora datu publicēšana. Ne tikai publiskajā, bet arī privātajā sektorā notiekošie datu apstrādes procesi rada lielu daudzumu informācijas, kas tiek uzkrāta datu veidā. Noteiktu privātā sektora datu kopu pieejamība atvērto datu veidā būtu noderīga gan sabiedrībai, gan valsts pārvaldei, līdz ar to nākotnē ir jānodrošina valsts pārvaldes datu publicēšanas platformu koplietošana.
4. Ņemot vērā datu publicētāju un datu lietotāju vajadzības, sagatavot Latvijas Atvērto datu portāla attīstības ceļakarti.

Vides aizsardzības un reģionālās attīstības ministrs A. T. Plešs

Ceļmillers, 67026949

toms.celmillers@varam.gov.lv

1. Visa informācija, kura netiek īpaši aizsargāta, tiek publicēta atvērto datu veidā. [↑](#footnote-ref-2)
2. Ierobežotas pieejamības u.c. informācija, kuras aizsardzību nosaka normatīvie akti, t.sk. normatīvie akti par personas datu aizsardzību [↑](#footnote-ref-3)
3. Eiropas Parlamenta un Padomes Direktīva 2007/2/EK ( 2007. gada 14. marts ), ar ko izveido Telpiskās informācijas infrastruktūru Eiropas Kopienā (INSPIRE) <https://eur-lex.europa.eu/legal-content/LV/TXT/?uri=CELEX%3A32007L0002> [↑](#footnote-ref-4)
4. Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (Dokuments attiecas uz EEZ) <https://eur-lex.europa.eu/legal-content/LV/TXT/?uri=celex%3A32016R0679> [↑](#footnote-ref-5)